ХЬАТЫУ Джамболэт: «ХэтэрыкIлэжьынымкIэ Адыгеим амалышхохэр иIэх» | Адыгэ Макъ\nХЬАТЫУ Джамболэт: «ХэтэрыкIлэжьынымкIэ Адыгеим амалышхохэр иIэх»\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Муратрэ Урысые Федерацием мэкъу-мэщымкIэ иминистрэ иапэрэ гуадзэу Хьатыу Джамболэтрэ Адыгеим лэжьыгъэр зэрэщыIуахыжьырэм, мэкъу-мэщым Iофхэр зэрэщызэпыфэхэрэм, ащ хэхъоныгъэ егъэшIыгъэнымкIэ амалэу щыIэхэм атегущыIагъэх.\nКъумпIыл Мурат къызэриIуагъэмкIэ, гектар мин 11-м ехъу зэлъызыубытыщтыгъэ бжыхьэ хьэр аIожьыгъах. ЧIыгулэжьхэр бжыхьэ коцым иIухыжьын фежьагъэх, пстэумкIи гектар мин 75,5-рэ фэдиз ащ зэлъеубыты. Кощхьэблэ,\nКрасногвардейскэ районхэм ячIыгулэжьхэр ары нахьыбэу коцыр къэзыхьы жьыхэрэр. Ахэм гектар пэпчъ центнер 55-рэ фэдиз къырагъэты.\nРеспубликэм ипащэ зэрэхигъэунэфыкIыгъэмкIэ, къэралыгъо программэхэм адиштэу республикэм непэкIэ анахьэу ынаIэ зыщытырагъэтырэр унэгъо былымэхъо фермэхэм зягъэушъомбгъугъэныр ары. IофшIэпIэ чIыпIакIэхэр щыIэ зэрэхъущтым дакIоу лыри, щэри нахьыбэу джащыгъум къахьыжьыщт.\nНепэкIэ чIыгулэжьыным зэхъокIыныгъэхэр фэхъугъэх. Лэжьыгъэр къызэрахьыжьырэм нэмыкIэу пхъэшъхьэ-мышъхьэхэр псынкIэу къызыпыкIэрэ чъыгхэр къэгъэкIыгъэнхэм, хэтэрыкIлэжьыным, пынджшIэным апыхьагъэх. Шапсыгъэ псыIыгъыпIэмрэ псы зэрэкIагъэхъорэ Афыпсыпэ системэмрэ загъэкIэжьхэкIэ, пындж нахьыбэу алэжьы хъущт. Тэхъутэмыкъое районым ипынджшIэпIэ гектар мини 3-ми псыр акIагъэхъощт.\nРеспубликэр федеральнэ программэ пстэуми гъэхъагъэ хэлъэу зэрахэлажьэрэр ыкIи хэтэрыкIлэжьынымкIэ Адыгеим амалышхохэр зэриIэр Хьатыу Джамболэт къыIуагъ. Урысые Федерацием мэкъу-мэщымкIэ иминистрэ иапэрэ гуадзэ зэрэхигъэунэфыкIыгъэмкIэ, республикэм нахь зигъэчанмэ, экологическэу къэбзэ гъомылапхъэхэу ящыкIагъэм фэдиз Урысыем ибэдзэрхэм аIэкIигъэхьан ылъэкIыщт.